《荷叶杯》
五代·顾夐

春尽小庭花落，寂寞，凭槛敛双眉。忍教成病忆佳期，

知摩知，知摩知。

歌发谁家筵上，寥亮，别恨正悠悠。兰釭背帐月当楼，

愁摩愁，愁摩愁。

弱柳好花尽拆，晴陌，陌上少年郎。满身兰麝扑人香，

狂摩狂，狂摩狂。

记得那时相见，胆战，鬓乱四肢柔。泥人无语不抬头，

羞摩羞，羞摩羞。

夜久歌声怨咽，残月，菊冷露微微。看看湿透缕金衣，

归摩归，归摩归。

我忆君诗最苦，知否，字字尽关心。红笺写寄表情深，

吟摩吟，吟摩吟。

金鸭香浓鸳被，枕腻，小髻簇花钿。腰如细柳脸如莲，

怜摩怜，怜摩怜。

曲砌蝶飞烟暖，春半，花发柳垂条。花如双脸柳如腰，

娇摩娇，娇摩娇。

一去又乖期信，春尽，满院长莓苔。手挪裙带独裴回，

来摩来，来摩来。

作者简介：顾敻，五代词人。生卒年、籍贯及字号均不详。前蜀王建通正(916)时，以小臣给事内廷，见秃鹫翔摩诃池上，作诗刺之，几遭不测之祸。后擢茂州刺史。入后蜀，累官至太尉。顾夐能诗善词。 《花间集》收其词55首，全部写男女艳情。